JAKU IBAN: Sada Bebuah
Tusun Ke-6 MINGGU dulu tu kemari kitai udah macha sereta belematika segenteran Sada Bebuah ti dikumbai Sungai Jarang Dipudik. Lalu minggu tu dikena kitai ngisi ruang JAKU IBAN: Sada Bebuah ba dada surat-kabar Utusan Sarawak (SADA) ngena genteran Sada Bebuah ti bejuluk Serebana Siku Ukui Kaka. “SEREBANA SIKU UKUI KAKA” Mata panas nyau rarat Kekelap ka lesap di barat. Aku baru pulai gawa berat, Lelak penapat, ringkat kirat Singkang sebabat, semakin serekat, Seput nyingap, penyan sendat, Perut nyau asai ke diikat. Aku tibarka perening ke mua Ngelaban pajar hari ke agi beteda, Silau-silau  salah kelala. Peda ku ngimbai bangkai sebuah kerita, Selut besekut enggau rapuh gari tayar, Melangui siku ukui kaka ke agi benyawa, Kulit lumat bekelapat serata selangka, Selampur meletur, semuti mata. Pala iya gitik-gitik, mata betik-betik Ngelilik pechik lambur nitik. Perening iya ngayanka pengampa, Pendiau iya mancharka pengasa, Lagak iya mandangka pemerinsa. Aku ayunka singkang belubah, Mansang, ukai deka ngayah; Tang sayau sereba salah, Jaku ukui enda nemu ku nelah; Ngagai ukui kaka aku Deka nginta, ngenahka pemanah, Ngichaka iya lempung penusah. Penatai aku ngasuh iya nangi, Nyangka aku datai bisi mai badi. Angkat semiat, iya nguji deka rari Tang kaki geguat enggai nyadi bediri; Lalu repah rimpai nadai penyadi. Mua nyelengut, idung sesingut Baka ke nagih pengasih, minta dipeduli. Perangai ke bekenya ngerutis ati, Seratus tuju, beribu reti; Jaku ukui kaka munyi tu kini reti! Diamba aku sengapa, Ari sangka perati: “Nuan mensia, enda patut enda meda. Pedis aku tu tegal tebunsa, Dijamah-perinsa enda jejena, Disipat didedat sepenaka deka, Dipasarka lapar enda tengala, Dikeji, dibenchi enda miga-iga. “Rari aku ari tendang pelada, Pengasar jari-kaki mensia; Nyeridi seput, ngidupka nyawa. Di rapuh tayar tu asai ke di segera; Di rumah mensia, kum neraka. Kati nuan kitu, nganjung pengeresa Nyadung pemapa? “Aku dah nginta anak mensia, Nyadi pangan anak Adam seduai Awa, Siang enda duduk, malam bejaga, Bebuai dadu, berambunka nyawa, Ngibun pengelikun, nyaga nyawa iya Ari penerumpak reta, pengerampas nyawa. “Makai aku nadai pantang, Tampui, kerak asi masuk magang, Ngasuh kenyang ke tungkat tulang. Kaki diguyang, perut kenyang, ati senang. “Lebuh penuai tu nyau datai nepan umur, Kaka aku nyau serata, serap selampur. Tubuh bebau lantuh, gamal bengur memuyur. Aku diiar, aku diburu, aku dipukul, Separ ngena sengkuar, baur changkul. “Bila umur udah mentur, naur, merekuh, Penyakit udah bejarit ngerit tubuh, Kita mensia dibatan Petara, kambuh Selempetuh Pen sebaka mega enggau kami Uduk pengasuh, ukui pesuruh. “Peda nuan soldadu beumur 21 Dipaduka jaga kubu, langkau pemansuh; Jejaga beumur 22 Dipaduka jaga menua, ngintu mensia mayuh; Tang lebuh umur udah ngasur, panjai belaluh Pengering badu nyaing, lebih timpuh; Lalu dilakka sengapa, tejuka dia, badu dikibuh, Kapa enda luluh Baka rupuh tali pesara, “Peda nuan kumang menti tambun puji, Lebuh tinda iya agi jementa gamal lelanji, Diguang bala bujang, kaban lelaki, Mai bebudika nanyi rampang bunga. Tang lebuh jayak iya nyau betelesak, beranak peridi, Layu iya di jelemu bungai kestuli, Lanjur iya enda dipeduli, badu dipetati, nadai dilali, Terus diiar baka ke enggau sintal limar, bental kachi Awakka gumi iya retas di hari, retai di maya!” RETI SEBANA UKUI KAKA Dalam Sada Bebuah ti dikumbai Serebana Siku Ukui Kaka tu, alai pengarang mantaika sekeda serebana raban orang ke udah tuai umur (kelebih sida ke udah pinsin ari pengawa perintah) ke nyau enda pengerai, enda dapat agi gawa ngiga pengidup ke diri-empu sekalika diri sebilik ti patut disangkung sida. Bisi sekeda sida dama ke udah pinsin tang mih nadai nerima duit pinsin tiap-tiap laban pengawa ti dikereja sida dulu ukai kereja ke dipasukka dalam skim pinsin, sekalika, lebuh ke agi bekereja dulu sida enggai ngambi skim bepinsin tang semina nabung dalam skim ti dikumbai Employees Provident Fund (Tabung Wang Simpan Pekereja). Kemayaharitu lebuh orang chapuh nerima bonus ke datai ke sebulan-dua gaji, tudah sida semina nerima RM250, tauka pengabis mayuh pen RM350 aja. Anang enda aja! Tang lebuh ke agi biak, agi regas, agi pengerai, agi kering, agi gawa, sida ngereja tak nadai enda bansa pengawa. Bisi ke nyadi polis enggau soldadu. Nyadi pegawai ba opis perintah/kompeni. Bisi ke nyadi pengajar, enggau beratus-ratus agi bansa pengawa bukai dikena nulung rayat enggau menua. Maya nya, sida chukup dikelala, dibasa, diperega. Lebuh maya nya, rayat bekekiak ngangauka sida ‘Tuan’, ‘Pegawai’, ‘Boss’, ‘Chief’, ‘YB’ enggau leka kangau bukai ke manis-manis didinga. Ke banding, enti nuan gawa nyadi pengajar (kelebih agi enti nyadi Kepala Pengajar) tau dikumbai lasa jari nuan besehari-sehari dipetabika ka bala apai-indai nembiak enggau nembiak ke dijaga enggau diajar nuan ketegal sida masa nuan. Tang diatu, lebuh nuan udah rungkuh, udah merunguh, udah runtuh, ni agi dih? Dipalik, disingo, dikangauka orang ‘Tuan’ dih nuan nadai agi. Nya alai pemacha, nya sekeda ari leka serebana tudah ‘ukui kaka’ ke nyadi persona dalam Jaku Bebuah segenteran tu. BETAMPUNG Oleh JANANG ENSIRING 
See author's posts
